Per Stig Møller (KF), 2007-05-15:
Der er vi enige med hr. Per Kaalund.
Vores holdning er selvfølgelig også, at når man solidarisk vedtager en beslutning, er man også solidarisk og med til at gennemføre den, og det gælder også i Helmand.
Vi har forskellige opgaver, vi ligger forskellige steder, men selvfølgelig skal vi også kunne hjælpe hinanden og rykke sammen.
Det er den danske opfattelse.
Så til luftoperationerne: Også her er vi enige med hr. Per Kaalund.
De skal ikke bruges på en måde, som betyder, at man kommer til at lave fuldstændig urimelig skade og kommer til at ramme civile, sådan som det desværre er sket, hvilket også har betydet, at sympatien for indsatsen mod Taleban pludselig daler, uden nødvendigvis at støtten til Taleban stiger.
Men så øges leden og håbløsheden, og det skal vi ikke ud i.
Tak, men jeg ville bare overholde reglerne.
Det er desværre også korrekt, at opiumproduktion slår alle rekorder.
Derfor skal der også sættes ind med en bredspektret indsats.
Men jeg kan til gengæld opmuntre hr. Holger K. Nielsen med, at produktionen i nord vistnok er faldende, fordi der dér er blevet ro i området, og der har der altså været mulighed for at skabe alternative løsninger.
Det er også rigtigt, at den danske udenrigsminister mener, at det i NATO er en solidarisk forpligtelse at gå ind, når man solidarisk beslutter at skulle gå ind.
Jeg synes også, at flere skulle gå med ind.
Ja, det er et fornuftigt forhold, for den ene bevilling er nødvendig for, at den anden overhovedet kan nyttiggøres.
Hvis jeg nu havde sagt, at vi sparer de 300 mio. kr. og bruger 500 mio. kr. til den civile genopbygning, så havde vi ikke kunnet komme til at bruge noget af det, eller også var de alle sammen blevet brændt bort.
Hr. Rune Lund må holde op.
For det første vil hr. Rune Lund jo slet ikke være med til at gøre noget som helst, og for det andet må han lade være med den her misinformation af befolkningen, altså hele tiden sige, at de civile kunne klare det hele.
Jamen vi ville da meget gerne lade de civile klare det hele – der er ikke noget, jeg hellere ville end bruge alle 500 mio. kr. på de civile formål – men de penge ville bare blive brændt op og være spildt.
Derfor er vi nødt til at have den her kombination af militær og civil indsats.
Militæret er jo ikke derude for militærets skyld.
Militæret er derude for at gøre det muligt, som politikere gerne vil gøre for civile.
Det er simpelt hen den militære position her i verden; at beskytte og gøre muligt.
Så hvis vi bare gjorde det, som hr. Rune Lund siger, ville intet blive beskyttet og intet blive muligt, fordi Taleban ville ødelægge det.
Jeg vil godt love hr. Holger K. Nielsen, at vi meget gerne vil overveje det.
Jeg prøver ikke at være arrogant, for det er et meget stort problem.
Der er mennesker, der dør af opium hver eneste dag.
Så jeg er ked af, hvis jeg virkede arrogant.
Vi skal selvfølgelig afprøve alle metoder til at få stoppet opiumproduktionen uden at øge Talebantilhængerskaren.
Så forskellige tilgange afprøves, og jeg er helt åben over for, at findes der bedre tilgange, som kan være lovende, skal de selvfølgelig afprøves.
Det vil jeg godt love hr. Holger K. Nielsen.
Til gengæld vil jeg ikke love hr. Holger K. Nielsen, at vi vil stille det som betingelse, at Norge og Tyskland går mod syd.
Hvis vi synes, det er rigtigt at gå mod syd, skal vi ikke lade være, fordi andre ikke går mod syd.
Sådan kan vi jo ikke handle.
Derfor er det altså også mod syd, vi har påtaget os opgaven
Det er det, der er det næste sted, hvor tingene skal løses.
Til sidst vil jeg bare sige, for jeg har ikke mere tid og ikke flere spørgsmål:
Dadullah, deres general på Talebansiden, er blevet dræbt forleden dag.
Det kan jeg håbe på betyder fremskridt.
Hvad gjorde han for nylig?
Han lod en 12-årig dreng skære halsen over på en fjende.
Det er sådan nogle typer, vi er oppe imod, og det er så dan nogle, der skal bekæmpes, og det er sådan nogle, der ikke må få magt igen i Afghanistan.